Fuero romance de Teruel

Lo Fuero romance de Teruel ye la traducción a l'aragonés de lo libro Forum Turolii u "Fuero latín de Teruel" on se detalla lo Fuero de Teruel, fuero municipal concedito a esta ciudat por Alifonso II d'Aragón dimpués de la reconquiesta y repoblación. Representa lo fuero municipal mes extenso escrito en aragonés, escrito en la suya variant medieval de lo sud-ueste, l'aragonés de las comunidaz aragonesas.

N'i ha dos manuscritos. Lo mes antigo ye lo manuscrito 1-4 de la Sociedad Turolense de Amigos del País (versión u manuscrito A) y ye posterior a 1243. Lo mes moderno ye lo manuscrito 802 de la Biblioteca Nacional de Madrit (versión u manuscrito B), anterior a 1379, presenta debuixos fantasticos y obscenos en las suyas marguins. Lo lenguache ye pareixito en los dos manuscritos y una de las diferencias ye la mayor frecuencia de parolas con epentesi antihiatica y de parolas con -ll- derivata de -LY- y -C'L- en lo manuscrito B.

 Lenguache 
 Fonetica 
Bi ha diftongacions de las O breus latinas tipicas de l'aragonés cueyta, ujença, escuantra ("contra", "cuentra").
Manimenos predomina la no diftongación debant de Yod tipica de lo castellano: ojo, poyo, ocho.

Bi ha diftongacions de las E breus latinas tipicas de l'aragonés yes, sieglo, viespras
Manimenos se troba tenga en cuenta de "tienga".
Bi ha presencia de la epentesi antihiatica con -y-: trayer, veyer, veya, correyero, esleyer.

Se conservan los grupos cl- y pl- tipicos de l'aragonés: clamar, plegar, plujuja ("pluya").

Cuasi siempre lo grupo -ct- evoluciona ta -ch- como en castellano: dicho, pecho, sospecha, fecho, aducho, trucha, derecho con excepcions tipicas de lo lenguache churidico y notarial aragonés: pleyto, pleytear, usofruyto, fruyto, fayticio ("substituto"), faitizo y una vegata feyto en lo manuscrito B.

Cuasi siempre se veye una evolución de los grupos latinos -C'L- y -LY- no tipica de l'aragonés: coger, meior, mujer, oueia, trabaio, despoiar/espuiar, paiar, peguyar, pellejo, restoio, teiar, trasmoio, trebeio, interpretable como a ch africata. La solución tipicament aragonesa se troba pocas vegatas y en parolas frecuents en lo lexico churidico y notarial: treballo, fillo, asemellant en lo manuscrito A y trebayllo, muller, mortayllas, mealla y baraylla en lo manuscrito B. Se veye que S'escribe g debant de e (coger, muger), y i en cuasit toz los atros casos.

Se conserva la -d- intervocalica: rader, frido, crudelmientre

 Morfolochía 
Los articlos definitos son el, la y pueden apostrofar en l'.

Los adchectivos demostrativos son aquesti, aquesta, esti

Trobamos adverbios de modo construitos con -mientre como en romanz navarro: crudelmientre, con las solas excepcions de siguient mentre y primerament.

Los pronombres demostrativos neutros son exo, aquexo u ço.

Las combinacions de pronombres febles son gelo, gela, geles.

Se fan servir los pronombres adverbials hy, y y ent, ne, ende
non sea hi tractado
et de todas el noueno en prenda

Se fa servir lo posesivo lur, lures y tamién mes a sobén su, sus.

Se fa servir lo relativo qui

Se fa servir lo pronombre indefinito nenguno

Se troban las preposicions entroa ("dica") y entroa que ("dica que").

En la conchugación de lo verbo tener no trobamos las formas diftongatas aragonesas y leyemos uengo, uenga

Los pasatos imperfectos son en -íe: auíe, deuíe.

 Lexico 
Se fa servir estiércol en cuenta de "fiemo".

A vegatas se confunde batalla con baralla (que escriben bataia y baraia). D'esta traza podemos leyer fer bataia por falso testimonio en cuenta de fer baraia por falso testimonio.

 Bibliografía 
Max Gorosch: El Fuero de Teruel; Estocolmo, 1950.
Francho Nagore Laín Aspectos lingüisticos de la redacción romance de los fueros de Teruel y Albarracín en comparación con otros textos medievales aragoneses. Tiempo de Derecho foral en el sur aragonés: Los fueros de Teruel y Albarracín I Estudios. El Justicia de Aragón.

Categoría:Libros churidicos medievals en aragonés
Teruel